20.2.2023
EL
Επίσημη Εφημερίδα της Ευρωπαϊκής Ένωσης
L 51/81
(15)
Επίσης τον Οκτώβριο του 2022 η εταιρεία ενημέρωσε την Επιτροπή ότι η συναρμολόγηση συμβατικών ποδηλάτων δεν είχε ακόμη ξεκινήσει, λόγω, κατά τους ισχυρισμούς, της έλλειψης προσφοράς εξαρτημάτων ποδηλάτων.
Ωστόσο, η Sangal συναρμολογούσε ηλεκτρικά ποδήλατα, παρ’ όλα αυτά.
Η Sangal ισχυρίστηκε επίσης ότι θα ξεκινούσε τη συναρμολόγηση συμβατικών ποδηλάτων το τρέχον έτος 2022.
(16)
Η Επιτροπή επισημαίνει ότι, σύμφωνα με τον κανονισμό απαλλαγής, ένας από τους όρους για να επωφεληθούν οι εταιρείες συναρμολόγησης από την άδεια απαλλαγής είναι ότι πρέπει να χρησιμοποιούν τα εξαρτήματα ποδηλάτων που αγοράζονται στο πλαίσιο απαλλαγής για τη συναρμολόγηση συμβατικών ποδηλάτων.
Επιπλέον, οι υβριδικές εταιρείες συναρμολόγησης (δηλαδή οι εταιρείες συναρμολόγησης τόσο συμβατικών όσο και ηλεκτρικών ποδηλάτων) μπορούν επίσης να επωφεληθούν από τη χρήση της άδειας απαλλαγής.
Ωστόσο, τα μέρη που συναρμολογούν αποκλειστικά ηλεκτρικά ποδήλατα δεν μπορούν να επωφεληθούν από την άδεια απαλλαγής που χορηγείται σύμφωνα με τον κανονισμό απαλλαγής.
Τα εν λόγω μέρη θα πρέπει να λειτουργούν βάσει ad hoc άδειας τελικής χρήσης που χορηγείται σύμφωνα με την τελωνειακή νομοθεσία της Ένωσης, υπό την προϋπόθεση ότι πληρούν τις προϋποθέσεις για να επωφεληθούν από αυτήν.
(17)
Υπό το πρίσμα των ανωτέρω, η Sangal δεν μπορεί να θεωρηθεί υβριδική εταιρεία συναρμολόγησης.
Η Επιτροπή έδωσε εύλογο χρόνο στην εταιρεία για να ξεκινήσει εκ νέου τη συναρμολόγηση συμβατικών ποδηλάτων και δεν το έπραξε.
Ως εκ τούτου, το αίτημα για μεταβολή των στοιχείων αναφοράς, όπως αναφέρεται στις αιτιολογικές σκέψεις 8 και 9, θα πρέπει να απορριφθεί.
(18)
Επιπλέον, η Sangal δεν συμμορφώνεται πλέον με τις απαιτήσεις της άδειας απαλλαγής που χορηγήθηκε βάσει του κανονισμού απαλλαγής.
Ως εκ τούτου, η άδεια απαλλαγής για τη Sangal που αναφέρεται στην αιτιολογική σκέψη 8 θα πρέπει να ανακληθεί.
Συνεπώς, η εξέταση του αιτήματος για αλλαγή επωνυμίας που αναφέρεται στην αιτιολογική σκέψη 9 παρέλκει ως αλυσιτελής.
(19)
Στις 9 Δεκεμβρίου 2022 απεστάλη στην αιτούσα κοινοποίηση των ανωτέρω πορισμάτων βάσει των οποίων επρόκειτο να προταθεί η έκδοση εκτελεστικής απόφασης της Επιτροπής για την απόρριψη του αιτήματος μεταβολής των στοιχείων αναφοράς και την ανάκληση της άδειας απαλλαγής.
(20)
Μετά την κοινοποίηση, στις 19 Δεκεμβρίου 2022 η Sangal επιβεβαίωσε ότι κατά τη διάρκεια των τελευταίων τεσσάρων ετών δεν άρχισε ποτέ η συναρμολόγηση συμβατικών ποδηλάτων.
Η εταιρεία επικαλέστηκε εξαιρετικές περιστάσεις στην αγορά, όπως σημαντική αύξηση της ζήτησης για ηλεκτρικά ποδήλατα, ενώ ταυτόχρονα σημειώθηκε σημαντική αύξηση του κόστους μεταφοράς σε συνδυασμό με πολύ μεγάλο χρονικό διάστημα για την παράδοση ανταλλακτικών, ενώ η εταιρεία βρισκόταν ακόμη σε φάση εκκίνησης και ήταν ζημιογόνος.
(21)
Η Επιτροπή επισήμανε, ωστόσο, ότι η αυξημένη ζήτηση για ηλεκτρικά ποδήλατα δεν έχει σημασία στην παρούσα αξιολόγηση.
Επιπλέον, η Sangal δεν προσκόμισε αποδεικτικά στοιχεία σχετικά με τις προβαλλόμενες εξαιρετικές περιστάσεις, όπως το μεγάλο χρονικό διάστημα για την παράδοση των ανταλλακτικών.
Αντιθέτως, η Επιτροπή επισήμανε ότι, σύμφωνα με την έκθεση της ευρωπαϊκής βάσης δεδομένων 14(6), ο όγκος των εξαρτημάτων ποδηλάτων που αγόρασε η Sangal αυξήθηκε σημαντικά κατά τα τελευταία τέσσερα έτη και μάλιστα διπλασιάστηκε το 2022.
(22)
Επιπλέον, η Sangal ισχυρίστηκε ότι βρίσκεται στη διαδικασία ολοκλήρωσης παραγγελίας αγοράς με συνδεδεμένη εταιρεία, η οποία, αν επιβεβαιωθεί, θα οδηγήσει στη συναρμολόγηση περίπου 4 000 συμβατικών ποδηλάτων που θα αποσταλούν κατά τη διάρκεια του 2023.
Ως εκ τούτου, η Sangal ζήτησε από την Επιτροπή να της χορηγήσει πρόσθετο χρόνο, ώστε να αποδείξει ότι η εταιρεία μπορεί να θεωρηθεί υβριδική εταιρεία συναρμολόγησης.
(23)
Η Επιτροπή επισήμανε ότι, σύμφωνα με τις πραγματικές δραστηριότητες συναρμολόγησης της Sangal, η εταιρεία δεν μπορεί να θεωρηθεί υβριδική εταιρεία συναρμολόγησης.
Επιπλέον, το γεγονός ότι η Sangal διαπραγματεύεται μια παραγγελία με σκοπό την παραγωγή συμβατικών ποδηλάτων στο μέλλον δεν επηρεάζει την τρέχουσα δραστηριότητά της, η οποία αποτελεί το αντικείμενο της παρούσας εξέτασης.
Πράγματι, εάν επιβεβαιωθεί η μελλοντική δραστηριότητα συναρμολόγησης συμβατικών ποδηλάτων, αυτό θα έχει μόνο μελλοντική επίπτωση στις επιδόσεις της εταιρείας.
(24)
Επιπλέον, η Επιτροπή επισήμανε ότι η παρούσα εκτελεστική απόφαση δεν εμποδίζει τη Sangal να υποβάλει νέο αίτημα για άδεια απαλλαγής στο μέλλον, σύμφωνα με τους όρους που καθορίζονται στα άρθρα 4 και 5 του κανονισμού απαλλαγής.
(25)
Με βάση τα ανωτέρω, επιβεβαιώνονται τα πορίσματα της εξέτασης του αιτήματος, όπως αναφέρονται στην αιτιολογική σκέψη 18 και το αίτημα της Sangal απορρίπτεται,